Title: Örkény István
Description: A szövegmásolatok, idézetek, dokumentumszövegek és fotók sokaságából összeállított albumszerű kiadvány - Örkény Istvánhoz illő módon - rövid idő alatt átlapozható, ennek ellenére teljesség igényű, egyben fölidéző hatású képet ad a 20. századi magyar próza egyik legjellegzetesebb, legjelentősebb és legnépszerűbb alakjáról, az egyperces novellák, az elbeszélések, a regények és színművek szerzőjéről. Sokan és sokszor leírták, hogy Örkény írói világa sokszor a feje tetejére állított világ képét mutatja - ez az összeállítás e fura, abszurd írói világ nagyon is tárgyszerű, pontosan dokumentált evilági talapzatát, az író életrajzát mutatja be. A kötet ívét, logikáját természetesen a biográfia időrendje adja, ennek menetét és kanyarjait illusztrálják a fotográfiák és szövegrészek (emlékezések, vallomások, újságcikkek, interjúk, hivatalos iratok). A történet a családdal, az ősökkel, a Nyitrához közel eső Verebély községgel kezdődik, ahol a még gyermek Örkény István az életről szóló első élményeit szerezte. A fiatalember a jó nevű budapesti Piarista Gimnáziumban érettségizett, majd gyógyszerészetet tanult, megnősült, írni és publikálni kezdett, például a József Attila által is szerkesztett Szép Szóban, 1937-ben jelent meg Forradalom című novellája. A képek és életrajzi dokumentumok kettőzött erejével rajzolódik ki az írói pálya képe, amelynek ívét megtörte a II. világháború, a katonaság, a hadifogság, majd a háború utáni nehéz újrakezdés, az irodalmi sematizmus korszaka. Az 1950-es évek hivatalos irodalompolitikai elvárásai fékezték Örkény írói kibontakozását, ugyanakkor később remek témaforrássá vált a számára, ahogyan ezt az Ötvenes évek című remek egyperces novella is tanúsítja.

Kirajzolódik az író emberi környezete, amelyet olyan nevek fémjeleznek, mint Radnóti Zsuzsa, Somlyó György, Nemes Nagy Ágnes és Lengyel Balázs, Kazimir Károly és Várkonyi Zoltán. A hajdani Arcok és vallomások sorozat szemléletes módszerét folytató Hang - Kép - Írás sorozat mozaikos, de egésszé szerveződő életrajzi áttekintést ad a magyar abszurd irodalom jelesének életéről és pályájáról, ha nem is a mélység föltárásának, de az élethűség és a hatásos megérzékítés szándékával. A nagyobb irodalomtörténeti gyűjteményekben elhelyezhető képes album az Ünnepi Könyvhétre jelent meg.
Subjects: Criticism and interpretation, Hungarian Authors, Biography
People: István Örkény
Time periods: 20th century